CELEX: 32018D1927
Language: et
Date: 2018-12-05 00:00:00
Title: Komisjoni otsus (EL) 2018/1927, 5. detsember 2018, millega sätestatakse Euroopa Komisjoni sise-eeskirjad andmesubjektide teavitamise ja teatavate õiguste piiramise kohta isikuandmete töötlemisel konkurentsi valdkonnas

10.12.2018   
               
               
                  ET
               
               
                  Euroopa Liidu Teataja
               
               
                  L 313/39
               
            
         KOMISJONI OTSUS (EL) 2018/1927,
         5. detsember 2018,
         millega sätestatakse Euroopa Komisjoni sise-eeskirjad andmesubjektide teavitamise ja teatavate õiguste piiramise kohta isikuandmete töötlemisel konkurentsi valdkonnas
         EUROOPA KOMISJON,
         võttes arvesse Euroopa Liidu toimimise lepingut, eriti selle artikli 249 lõiget 1,
         ning arvestades järgmist:
         
                     (1)
                  
                  
                     Komisjon teeb haldusuurimisi, et tagada konkurentsieeskirjade täitmine kooskõlas aluslepingu ja teiseste õigusaktide ning sel eesmärgil sõlmitud rahvusvaheliste lepingutega (1). Selleks on komisjonile antud asjaomaste liidu õigusaktidega volitused teha monopolidevastase võitluse ning ühinemiste ja riigiabi kontrolli valdkonnas uurimisi ning tagada õigusnormide täitmine nendes valdkondades (sealhulgas võtta vajalikke operatiivmeetmeid).
                  
               
                     (2)
                  
                  
                     Komisjoni uurimised ja õigusnormide täitmise tagamisega seotud tegevus konkurentsi valdkonnas on suunatud ettevõtjatele või liikmesriikidele, kelle suhtes kohaldatakse aluslepingu konkurentsieeskirju, ja mitte füüsilistele isikutele kui sellistele. Ent konkurentsijuhtumite uurimise käigus töödeldakse Euroopa Parlamendi ja nõukogu määruse (EL) 2018/1725 (2) artikli 3 punkti 3 tähenduses paratamatult isikuandmeid selle määruse artikli 3 punkti 1 tähenduses. Komisjon peab isikuandmeid töötlema selleks, et täita oma ülesandeid konkurentsieeskirjade täitmise tagamise eest vastutava avaliku sektori asutusena. Monopolidevastase võitluse ning ühinemiste ja riigiabi kontrolli valdkonnas tehtavad uurimised ning nende valdkondade õigusnormide täitmise tagamine hõlmab jälgimist, kontrollimist või regulatiivsete ülesannete täitmist, mis on seotud avaliku võimu teostamisega määruse (EL) 2018/1725 artikli 25 lõike 1 punktides c ja g osutatud juhtudel. Selline tegevus aitab edendada ja kaitsta konkurentsivõimelist siseturgu ning kindlustada liidu ja liikmesriikide olulise majandus- ja finantshuvi arvestamise.
                  
               
                     (3)
                  
                  
                     Monopolidevastase võitluse ning ühinemiste ja riigiabi kontrolli valdkonnas korraldatavate uurimiste ja õigusnormide täitmise tagamise käigus töötleb komisjon isikuandmeid, mis on saadud juriidilistelt isikutelt, füüsilistelt isikutelt, liikmesriikidelt ja muudelt üksustelt (näiteks liikmesriikide konkurentsiasutustelt, reguleerivatelt asutustelt ning muudelt avaliku sektori organitelt ja asutustelt), kolmandate riikide konkurentsiasutustelt ning rahvusvahelistelt organitelt ja organisatsioonidelt. Konkurentsi valdkonnas toimuvate uurimiste ja õigusnormide täitmise tagamise käigus võib komisjon, kes tegutseb omal algatusel või saadud teabe alusel, töödelda ka isikuandmeid, mis on omandatud või saadud avalikult kättesaadavatest allikatest (näiteks turujärelevalve või -seire raames), anonüümsetest allikatest (näiteks rikkumisest teatajatelt või teadistajatelt) või teadaolevatest allikatest (näiteks kaebuse esitajatelt), kes taotlevad oma identiteedi kaitset.
                  
               
                     (4)
                  
                  
                     Komisjon võib omakorda edastada isikuandmeid juriidilistele või füüsilistele isikutele (näiteks siis, kui nad saavad juurdepääsu toimikule), liikmesriikide konkurentsiasutustele ning teistele asutustele ja organitele liikmesriikide või kolmandate riikide asutuste ja organisatsioonidega tehtava kahe- või mitmepoolse koostöö raames, kui see on vajalik ja asjakohane tema volituste rakendamiseks, komisjoni menetlusega hõlmatud isikute kaitseõiguse tagamiseks ning liidu konkurentsieeskirjade tõhusaks ja tulemuslikuks kohaldamiseks.
                  
               
                     (5)
                  
                  
                     Konkurentsi valdkonnas toimuvate uurimiste ja õigusnormide täitmise tagamise käigus võib isikuandmeid töödelda määruse (EL) 2018/1725 artikli 3 punkti 3 tähenduses juba enne, kui komisjon menetluse ametlikult algatab, ning töötlemine võib jätkuda uurimise kestel ja ka pärast seda, kui uurimine on ametlikult lõpetatud (näiteks turujärelevalve või õigusnormidele vastavuse järelevalve või -seire eesmärgil, et hinnata uute uurimiste korraldamise, kohtumenetluste algatamise jms vajadust).
                  
               
                     (6)
                  
                  
                     Komisjoni töödeldavad isikuandmed on näiteks isikusamasuse tuvastamiseks vajalikud andmed, kontaktandmed, andmed ametialase tegevuse kohta ja andmed, mis on seotud või esitatud seoses uurimise või menetluse esemega. Isikuandmeid hoitakse turvatud elektroonilises keskkonnas, et neile ei pääseks ebaseaduslikult juurde isikud, kellel pole nende andmete teadmise vajadust, või et neid ei edastataks ebaseaduslikult sellistele isikutele. Isikuandmeid säilitatakse uurimise eest vastutavas komisjoni talituses seni, kui neid on tarvis uurimise tegemiseks, uute uurimiste vajaduse hindamiseks, haldusmenetluse läbiviimiseks ja võimalikuks järgnevaks kohtulikuks läbivaatamiseks ning neid hoitakse alles ka toimiku lõplikule sulgemisele järgneva haldusliku säilitustähtaja jooksul. Säilitustähtaja lõpus saadetakse juhtumiga seotud teave, sealhulgas isikuandmed komisjoni arhiivi (3).
                  
               
                     (7)
                  
                  
                     Oma ülesandeid täites on komisjon kohustatud austama füüsiliste isikute õigusi seoses isikuandmete töötlemisega, mis on sätestatud Euroopa Liidu põhiõiguste harta artikli 8 lõikes 1 ja aluslepingu artikli 16 lõikes 1. Samal ajal vastutab komisjon konkurentsieeskirjade täitmise tagamise eest ning see eeldab, et komisjon teeb uurimised ettenähtud aja jooksul, austades seejuures konfidentsiaalsuse ja ametisaladuse nõudeid, (4) uurimistega hõlmatud isikute kaitseõigust (5) ja nende isikute õigusi, kes taotlevad oma identiteedi kaitset.
                  
               
                     (8)
                  
                  
                     Teatavatel asjaoludel on tarvis ühitada määrusest (EL) 2018/1725 tulenevad andmesubjektide õigused uurimis- ja õigusnormide täitmise tagamise vajadustega ning teiste andmesubjektide põhiõiguste ja -vabaduste täieliku austamisega. Selleks on määruse (EL) 2018/1725 artikliga 25 nähtud komisjonile ette võimalus piirata määruse artiklite 14–22 ja 35 ning artikli 4 kohaldamist, kui komisjoni vastuvõetud sätted vastavad määruse artiklites 14–22 sätestatud õigustele ja kohustustele.
                  
               
                     (9)
                  
                  
                     Komisjoni sise-eeskirjad peaksid hõlmama kõiki andmetöötlustoiminguid, mida ta teeb oma uurimisvolituste rakendamisel kas omal algatusel või saadud teabe alusel, ning monopolidevastase võitluse, ühinemiste ja riigiabi kontrolli valdkonna õigusnormide täitmise tagamisel ja selleks vajalike operatiivmeetmete võtmisel, alati kui andmesubjektide õiguste järgimine võib uurimisi ja normide täitmise tagamist ohustada. Neid eeskirju tuleks kohaldada enne menetluse ametlikku algatamist, uurimise ajal ja pärast uurimise ametlikku lõpetamist tehtavate andmetöötlustoimingute, sealhulgas liikmesriikide konkurentsiasutuste ning liikmesriikide või kolmandate riikide asutuste ja organisatsioonidega toimuva kahe- või mitmepoolse koostöö raames tehtavate andmetöötlustoimingute suhtes.
                  
               
                     (10)
                  
                  
                     Määruse (EL) 2018/1725 artiklite 14, 15 ja 16 järgimiseks peaks komisjon teavitama kõiki isikuid oma tegevusest, mis hõlmab nende isikuandmete töötlemist, ja nende õigustest läbipaistval ja sidusal viisil isikuandmete kaitse põhimõtteid käsitlevates teadetes, mis on avaldatud komisjoni veebisaidil.
                  
               
                     (11)
                  
                  
                     Ilma et see piiraks määruse (EL) 2018/1725 artikli 14 lõike 5 ja artikli 16 lõike 5 kohaldamist, on komisjonil selle määruse artikli 25 alusel võimalik piirata andmesubjektide teavitamist ja nende muude õiguste kohaldamist, kui see on vajalik, et kaitsta oma konkurentsi valdkonnas tehtavaid uurimisi ja konkurentsieeskirjade täitmise tagamisega seotud tegevust, liikmesriikide konkurentsiasutuste uurimisi ja menetlusi, uurimisvahendeid ja -meetodeid ning komisjoni uurimistega seotud teiste isikute õigusi.
                  
               
                     (12)
                  
                  
                     Lisaks võib komisjonil olla tarvis piirata andmesubjektide õiguste kohaldamist tõhusa koostöö tagamise eesmärgil, et kaitsta teiste liidu institutsioonide, organite ja asutuste või liikmesriikide ametiasutuste andmetöötlustoiminguid. Selleks peaks komisjon konsulteerima nende talituste, institutsioonide, organite, asutuste ja liikmesriikide ametiasutustega piirangute kehtestamise põhjuste ning piirangute vajalikkuse ja proportsionaalsuse üle.
                  
               
                     (13)
                  
                  
                     Komisjonil võib samuti olla tarvis piirata andmesubjektide teavitamist ja nende muude õiguste kohaldamist seoses kolmandatelt riikidelt või rahvusvahelistelt organisatsioonidelt saadud isikuandmetega, et teha nende riikide või organisatsioonidega koostööd ning kindlustada seega liidu üldisest huvist kantud olulise eesmärgi järgimine. Teatavatel juhtudel on andmesubjekti huvid või tema põhiõigused rahvusvahelise koostöö huvist siiski olulisemad.
                  
               
                     (14)
                  
                  
                     Seetõttu on komisjon otsustanud, et määruse (EL) 2018/1725 artikli 25 lõike 1 punktides c, g ja h loetletud põhjused võivad olla aluseks määruse artikli 25 kohastele piirangutele, mida võib olla tarvis kohaldada andmetöötlustoimingute suhtes komisjoni uurimis- ja normide täitmise tagamise tegevuse raames konkurentsi, monopolidevastase võitluse, ühinemiste ja riigiabi kontrolli valdkonnas.
                  
               
                     (15)
                  
                  
                     Komisjon peaks kõiki piiranguid kohaldama läbipaistval viisil ning registreerima kõik kohaldatavad piirangud asjakohases dokumenteerimissüsteemis.
                  
               
                     (16)
                  
                  
                     Vastavalt määruse (EL) 2018/1725 artikli 25 lõikele 8 võivad vastutavad töötlejad lükata andmesubjekti suhtes piirangu kohaldamise põhjusi käsitleva teabe esitamise edasi või sellise teabe esitamisest keelduda, kui see teave kahjustaks igal juhul piirangu kohaldamise eesmärki. Eelkõige kehtib see määruse (EL) 2018/1725 artiklites 16 ja 35 ette nähtud õiguste suhtes kohaldatavate piirangute korral. Tagamaks, et määruse (EL) 2018/1725 artiklites 16 ja 35 ette nähtud andmesubjekti õiguste suhtes kohaldatakse piiranguid ainult seni, kui nende põhjused püsivad, peaks komisjon oma seisukoha korrapäraselt läbi vaatama ja tegema seda ka asjaomase uurimise lõpetamisel.
                  
               
                     (17)
                  
                  
                     Juhul kui kohaldatakse piirangut andmesubjekti muude õiguste suhtes, peaks vastutav töötleja hindama iga juhtumi korral eraldi, kas piirangu põhjuse teatamine kahjustaks piirangu eesmärki. Vastutav töötleja on konkurentsipoliitika eest vastutav komisjoni talitus.
                  
               
                     (18)
                  
                  
                     Komisjoni andmekaitseametnik peaks piirangute kohaldamist sõltumatult kontrollima, et tagada käesoleva otsuse järgimine.
                  
               
                     (19)
                  
                  
                     Käesolev otsus on vastu võetud määruse (EL) 2018/1725 artikli 25 kohaldamise eesmärgil ja peaks jõustuma määrusega samal ajal, et tagada õiguskindlus.
                  
               
                     (20)
                  
                  
                     Euroopa andmekaitseinspektoriga on konsulteeritud,
                  
               ON VASTU VÕTNUD KÄESOLEVA OTSUSE:
         
            Artikkel 1
            Reguleerimisese ja kohaldamisala
            
               1.   Käesolevas otsuses sätestatakse eeskirjad, mida komisjon peab järgima, kui ta teavitab andmesubjekte kooskõlas määruse (EL) 2018/1725 artiklitega 14, 15 ja 16 nende andmete töötlemisest komisjoni konkurentsivaldkonna tegevuse raames.
               Samuti sätestatakse selles tingimused, mille korral võib komisjon kooskõlas määruse (EL) 2018/1725 artikliga 25 piirata kõnealuse määruse artiklite 4, 14–17, 19, 20 ja 35 kohaldamist.
            
            
               2.   Käesolevat otsust kohaldatakse isikuandmete töötlemise suhtes, mis toimub komisjonis tema aluslepingu artiklitest 101–109 tulenevate ülesannete täitmiseks rakendatava tegevuse eesmärgil või seoses sellise tegevusega.
            
         
         
            Artikkel 2
            Kohaldatavad erandid ja piirangud
            
               1.   Kui komisjon täidab vastavalt määrusele (EL) 2018/1725 oma kohustusi, mis puudutavad andmesubjektide õigusi, uurib ta, kas kohaldub mõni selles määruses sätestatud eranditest.
            
            
               2.   Kooskõlas käesoleva otsuse artiklitega 3–7 võib komisjon piirata määruse (EL) 2018/1725 artiklite 14–17, 19, 20 ja 35 ning artikli 4 lõike 1 punktis a sätestatud läbipaistvuse põhimõtte kohaldamist, kui tema enda sätted vastavad määruse (EL) 2018/1725 artiklites 14–17, 19, 20 ja 35 ette nähtud õigustele ja kohustustele ning kui nende õiguste järgimine ja kohustuste täitmine ohustaks komisjoni uurimis- ja täitmistegevust, paljastaks muu hulgas tema uurimisvahendid ja -meetodid või kahjustaks teiste andmesubjektide õigusi ja vabadusi.
            
            
               3.   Kooskõlas artiklitega 3–7 võib komisjon piirata käesoleva artikli lõikes 2 osutatud õigusi ja kohustusi seoses teistelt liidu institutsioonidelt, organitelt ja asutustelt, liikmesriikide või kolmandate riikide pädevatelt asutustelt või rahvusvahelistelt organisatsioonidelt saadud isikuandmetega järgmistel asjaoludel:
               
                           a)
                        
                        
                           kui nende õiguste järgimist ja kohustuste täitmist võiksid piirata teised liidu institutsioonid, organid ja asutused määruse (EL) 2018/1725 artiklis 25 osutatud muude õigusaktide alusel või kooskõlas selle määruse IX peatükiga või kooskõlas Euroopa Parlamendi ja nõukogu määrusega (EL) 2016/794 (6) või nõukogu määrusega (EL) 2017/1939 (7);
                        
                     
                           b)
                        
                        
                           kui nende õiguste järgimist ja kohustuste täitmist võiksid piirata liikmesriikide pädevad asutused Euroopa Parlamendi ja nõukogu määruse (EL) 2016/679 (8) artiklis 23 osutatud õigusaktide alusel või selliste meetmete alusel, millega võetakse liikmesriigi õigusse üle Euroopa Parlamendi ja nõukogu direktiivi (EL) 2016/680 (9) artikli 13 lõige 3, artikli 15 lõige 3 või artikli 16 lõige 3;
                        
                     
                           c)
                        
                        
                           kui nende õiguste järgimine ja kohustuste täitmine võiks kahjustada komisjoni koostööd kolmandate riikide või rahvusvaheliste organisatsioonidega tema konkurentsi valdkonna uurimiste või konkurentsi valdkonna otsuste täitmise tagamise raames.
                        
                     Enne piirangute kohaldamist esimese lõigu punktides a ja b kirjeldatud asjaoludel peab komisjon konsulteerima asjaomaste liidu institutsioonide, organite, asutuste või liikmesriikide pädevate asutustega, välja arvatud juhul, kui komisjoni jaoks on selge, et piirangu kohaldamine on ette nähtud mõne neis punktides osutatud õigusaktiga.
               Esimese lõigu punkti c ei kohaldata, kui andmesubjekti huvid või põhiõigused ja -vabadused on kaalukamad kui komisjoni huvi teha koostööd kolmandate riikide või rahvusvaheliste organisatsioonidega.
            
            
               4.   Lõigetega 1, 2 ja 3 ei piirata muude selliste komisjoni otsuste kohaldamist, millega on kehtestatud sise-eeskirjad andmesubjektide teavitamise ja teatavate õiguste piiramise kohta vastavalt määruse (EL) 2018/1725 artiklile 25 ja komisjoni kodukorra artiklile 23.
            
         
         
            Artikkel 3
            Andmesubjektide teavitamine
            
               1.   Komisjon avaldab oma veebisaidil isikuandmete kaitse põhimõtteid käsitlevad teated, mille kaudu teavitatakse kõiki andmesubjekte komisjoni tegevusest, millega kaasneb nende isikuandmete töötlemine.
            
            
               2.   Ilma et see piiraks määruse (EL) 2018/1725 artikli 14 lõike 5 ja artikli 16 lõike 5 kohaldamist, peab komisjon, kui ta piirab täielikult või osaliselt selliste andmesubjektide teavitamist, kelle andmeid töödeldakse konkurentsi valdkonna uurimiste või selle valdkonna normide täitmise tagamise (sealhulgas operatiivmeetmete) raames, dokumenteerima ja registreerima piirangu põhjused kooskõlas artikliga 6.
            
         
         
            Artikkel 4
            Andmesubjekti õigus andmetega tutvuda, neid kustutada ja nende töötlemist piirata
            
               1.   Kui komisjon piirab täielikult või osaliselt määruse (EL) 2018/1725 artiklites 17, 19 ja 20 osutatud õigusi andmetega tutvuda, neid kustutada või nende töötlemist piirata, teatab ta kohaldatavast piirangust ja selle peamistest põhjustest ning võimalusest esitada kaebus Euroopa Andmekaitseinspektorile või pöörduda Euroopa Liidu Kohtusse, kui vastab andmesubjekti taotlusele andmetega tutvuda, need kustutada või nende töötlemist piirata.
            
            
               2.   Lõikes 1 osutatud teave piirangu põhjuste kohta võidakse jätta esitamata seni, kui see kahjustaks piirangu eesmärki.
            
            
               3.   Komisjon peab dokumenteerima ja registreerima piirangu põhjused kooskõlas artikliga 6.
            
            
               4.   Kui õigus andmetega tutvuda on osaliselt või täielikult piiratud, peab andmesubjekt kooskõlas määruse (EL) 2018/1725 artikli 25 lõigetega 6, 7 ja 8 kasutama oma õigust andmetega tutvuda Euroopa Andmekaitseinspektori vahendusel.
            
         
         
            Artikkel 5
            Andmesubjekti teavitamine isikuandmetega seotud rikkumistest
            Kui komisjon piirab andmesubjekti teavitamist isikuandmetega seotud rikkumistest, nagu on osutatud määruse (EL) 2018/1725 artiklis 35, dokumenteerib ja registreerib ta piirangu põhjused kooskõlas käesoleva otsuse artikliga 6.
         
         
            Artikkel 6
            Piirangute dokumenteerimine ja registreerimine
            
               1.   Komisjon dokumenteerib iga käesoleva otsuse alusel kohaldatava piirangu põhjused, sealhulgas hinnangu selle piirangu vajalikkuse ja proportsionaalsuse kohta.
            
            
               2.   Selleks tuleb dokumenteerida, kuidas ohustaks õiguse teostamine komisjoni uurimis- ja täitmistegevuse või artikli 2 lõike 2 või 3 kohaselt kohaldatavate piirangute eesmärki või kuidas see kahjustaks teiste andmesubjektide õigusi ja vabadusi.
            
            
               3.   Põhjusi sisaldav dokument ning vajaduse korral ka faktilisi ja õiguslikke asjaolusid sisaldavad tõendavad dokumendid tuleb registreerida. Taotluse korral tehakse need kättesaadavaks Euroopa Andmekaitseinspektorile.
            
         
         
            Artikkel 7
            Piirangute kestus
            
               1.   Artiklites 3, 4 ja 5 osutatud piiranguid kohaldatakse seni, kuni kehtivad nende kohaldamise põhjused.
            
            
               2.   Kui artiklis 3 või 5 osutatud piirangu põhjus enam ei kehti, tühistab komisjon selle piirangu ja teatab andmesubjektile piirangu põhjused. Samal ajal teatab komisjon andmesubjektile võimalusest esitada igal ajal kaebus Euroopa Andmekaitseinspektorile või pöörduda Euroopa Liidu Kohtusse.
            
            
               3.   Komisjon vaatab artiklites 3 ja 5 osutatud piirangute kohaldamise läbi kord aastas ja asjaomase uurimise lõpetamisel.
            
         
         
            Artikkel 8
            Andmekaitseametniku tehtav läbivaatamine
            
               1.   Andmekaitseametnikku teavitatakse põhjendamatu viivituseta andmesubjektide õiguste piiramisest käesoleva otsuse alusel. Taotluse korral võimaldatakse andmekaitseametnikule juurdepääs põhjusi sisaldavale dokumendile ning kõigile faktilisi ja õiguslikke asjaolusid sisaldavatele tõendavatele dokumentidele.
            
            
               2.   Andmekaitseametnik võib taotleda piirangu läbivaatamist. Andmekaitseametnikule tuleb taotletud läbivaatamise tulemustest teatada.
            
         
         
            Artikkel 9
            Jõustumine
            Käesolev otsus jõustub määruse (EL) 2018/1725 jõustumise kuupäeval.
         
         
            Brüssel, 5. detsember 2018
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  Vt eelkõige monopolidevastase võitluse kohta nõukogu 16. detsembri 2002. aasta määrus (EÜ) nr 1/2003 asutamislepingu artiklites 81 ja 82 sätestatud konkurentsieeskirjade rakendamise kohta (EÜT L 1, 4.1.2003, lk 1), ühinemiste kontrolli kohta nõukogu 20. jaanuari 2004. aasta määrus (EÜ) nr 139/2004 kontrolli kehtestamise kohta ettevõtjate koondumiste üle (EÜ ühinemismäärus) (ELT L 24, 29.1.2004, lk 1) ja riigiabi kohta nõukogu 13. juuli 2015. aasta määrus (EL) 2015/1589, millega kehtestatakse üksikasjalikud eeskirjad Euroopa Liidu toimimise lepingu artikli 108 kohaldamiseks (ELT L 248, 24.9.2015, lk 9).
         
            (2)  Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39). Töötlemine määruse (EL) 2018/1725 artikli 3 punkti 3 tähenduses hõlmab ka olukorda, kus isikuandmed edastatakse komisjonile vabatahtlikult.
         
            (3)  Toimikute säilitamine komisjonis on reguleeritud üldise säilitustähtaegade loeteluga ehk loendi vormis regulatiivse dokumendiga (viimane versioon on avaldatud numbri SEC(2012)713 all), millega on kehtestatud säilitustähtajad komisjoni eri liiki toimikute jaoks.
         
            (4)  Vt eelkõige aluslepingu artikkel 339 ja määruse (EÜ) nr 1/2003 artikkel 28; komisjoni 7. aprilli 2004. aasta määruse (EÜ) nr 773/2004 (mis käsitleb EÜ asutamislepingu artiklite 81 ja 82 kohaste menetluste teostamist komisjonis) (ELT L 123, 27.4.2004, lk 18) artikli 15 lõige 4; määruse (EÜ) nr 139/2004 artikkel 17 ja komisjoni 21. aprilli 2004. aasta määruse (EÜ) nr 802/2004 (millega rakendatakse nõukogu määrust (EÜ) nr 139/2004 kontrolli kehtestamise kohta ettevõtjate koondumiste üle) (ELT L 133, 30.4.2004, lk 1) artikkel 18; määruse (EL) 2015/1589 artiklid 30 ja 31; määrusele (EÜ) nr 794/2004 (selle muudetud kujul) lisatud riigiabist teatamise vormidel nõutavad avaldused konfidentsiaalse teabe kohta.
         
            (5)  Andmesubjektide õiguste rakendamine ja vastutavate töötlejate kohustuste täitmine määruse (EL) 2018/1725 alusel ei mõjuta komisjoni konkurentsimenetlustega hõlmatud isikute kaitseõiguste käsitlemist. Seega ei saa konkurentsi valdkonna uurimiste käigus kogutud, juhtumite toimikutes leiduvate tõendite terviklust ja autentsust kahjustada, muutes dokumente, mis on saadud või kogutud vastavalt konkurentsi valdkonnas kohaldatavatele menetlusnormidele.
         
            (6)  Euroopa Parlamendi ja nõukogu 11. mai 2016. aasta määrus (EL) 2016/794, mis käsitleb Euroopa Liidu Õiguskaitsekoostöö Ametit (Europol) ning millega asendatakse ja tunnistatakse kehtetuks nõukogu otsused 2009/371/JSK, 2009/934/JSK, 2009/935/JSK, 2009/936/JSK ja 2009/968/JSK (ELT L 135, 24.5.2016, lk 53).
         
            (7)  Nõukogu 12. oktoobri 2017. aasta määrus (EL) 2017/1939, millega rakendatakse tõhustatud koostööd Euroopa Prokuratuuri asutamisel (ELT L 283, 31.10.2017, lk 1).
         
            (8)  Euroopa Parlamendi ja nõukogu 27. aprilli 2016. aasta määrus (EL) 2016/679 füüsiliste isikute kaitse kohta isikuandmete töötlemisel ja selliste andmete vaba liikumise ning direktiivi 95/46/EÜ kehtetuks tunnistamise kohta (isikuandmete kaitse üldmäärus) (ELT L 119, 4.5.2016, lk 1).
         
            (9)  Euroopa Parlamendi ja nõukogu 27. aprilli 2016. aasta direktiiv (EL) 2016/680, mis käsitleb füüsiliste isikute kaitset seoses pädevates asutustes isikuandmete töötlemisega süütegude tõkestamise, uurimise, avastamise ja nende eest vastutusele võtmise või kriminaalkaristuste täitmisele pööramise eesmärgil ning selliste andmete vaba liikumist ning millega tunnistatakse kehtetuks nõukogu raamotsus 2008/977/JSK (ELT L 119, 4.5.2016, lk 89).